L'Ajuntament de Sagunt rep la jugadora d'escacs Leire Roldán per la seua medalla d'or
24 de juliol 2024

![](/media/u3snh1ta/img_5565_c.jpg?width=850&height=566.6666666666666)

L'alcalde de Sagunt, Darío Moreno; i el regidor d'Activitat Física, Salut i Esport, Javier Timón, han rebut la jugadora d'escacs Leire Roldán per haver aconseguit la medalla d'or en el Campionat d'Espanya Escolar d'Escacs de Seleccions Autonòmiques per a joves jugadors menors de 14 anys.

L'alcalde de Sagunt, Darío Moreno, ha recalcat que en el món dels escacs sempre es pensa en figures masculines: "Un dels aspectes que més pot a ajudar a canviar eixa realitat social en la qual les dones decidixen no participar en determinats àmbits és generar referents femenins. Hui et donem l'enhorabona per l'èxit esportiu, però també et donem les gràcies per eixe valor de transformació social al qual ajudes amb el teu exemple".

El regidor d'Activitat Física, Salut i Esports, Javier Timón, ha explicat que esta recepció és un merescut homenatge: "M'agradaria traslladar-te la nostra admiració, el nostre reconeixement, així com el de tota la nostra ciutat per esta medalla d'or en categoria infantil". Javier Timón ha destacat el talent i el treball de la jove esportista, així com el suport de l'entorn familiar que ha ajudat a aconseguir esta medalla: "Però si tot això no fora acompanyat de la magnífica labor de formació que fan des del club seria difícil aconseguir assoliments d'esta categoria".  
  
La jugadora d'escacs Leire Roldán ha reconegut el suport dels seus familiars i amics. També ha mostrat el seu agraïment al Club d'Escacs Camp de Morvedre pel seu acompanyament i a l'Ajuntament de Sagunt per donar visibilitat a un esport tan minoritari com els escacs.

A més de les autoritats citades anteriorment, a la recepció de Leire Roldán ha assistit el regidor Javier Raro, el president del Club Ajedrez Morvedre, així com alguns i algunes membres del mateix i els familiars de la jugadora d'escacs.

En esta edició, la selecció valenciana d'escacs infantils en la qual va participar Leire Roldán, va aconseguir el primer lloc en el Campionat d'Espanya celebrat a Roquetas de Mar (Andalusia), que es va disputar entre el 20 i el 23 de juny, amb la presència de 17 seleccions del territori espanyol.

Este nou èxit esportiu per a la jugadora, que ja destaca a escala nacional, se suma als èxits aconseguits en 2023, i des del Club d'Escacs Camp de Morvedre indiquen que això és una clara demostració del planter joves jugadors i jugadores i la bona faena que es realitza des del club durant els últims anys.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-la-jugadora-d-escacs-leire-roldan-per-la-seua-medalla-d-or/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-la-jugadora-d-escacs-leire-roldan-per-la-seua-medalla-d-or/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-la-jugadora-d-escacs-leire-roldan-per-la-seua-medalla-d-or/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-la-jugadora-d-escacs-leire-roldan-per-la-seua-medalla-d-or/)